b'\n_START_ARTICLE_\nCoaching\n_START_PARAGRAPH_\nMetoda individualnega usmerjanja (s tujko coaching) je sodelovalen, k re\xc5\xa1itvam in rezultatom usmerjen sistemati\xc4\x8den proces, v katerem usmerjevalec (coach) klienta spodbuja k pridobivanju izku\xc5\xa1enj, samostojnemu u\xc4\x8denju in osebnostni rasti.\n_START_SECTION_\nDefinicija coachinga\n_START_PARAGRAPH_\nCoaching posameznika u\xc4\x8di ciljno usmerjenega mi\xc5\xa1ljenja, postavljanja relevantnih ciljev in efektivne strategije, ki vodi do njihove uresni\xc4\x8ditve. Sama beseda coaching izhaja iz srednjeve\xc5\xa1ke besede \xcb\x9dcoche\xcb\x9d, ki pomeni voz (no\xc5\xa1enje, prenos). To je pomen coachinga in coacheve vloge \xc5\xa1e danes: pomagati klientu, da prepotuje pot iz za\xc4\x8detnega stanja v \xc5\xbeeleno stanje. Coaching je kot u\xc4\x8dinkovita metoda soo\xc4\x8danja s spremembami in u\xc4\x8denja na svetu na svetu prisoten \xc5\xbee ve\xc4\x8d kot 40 let, v poslovnem svetu 20 let, na Slovenskem pa okrog 10 let._NEWLINE_Coaching je interaktivni proces, strategija ter strokovna pomo\xc4\x8d, ki pomaga posameznikom in podjetjem, da s pomo\xc4\x8djo lastnega miselnega procesa in razvoja dose\xc5\xbeejo takoj\xc5\xa1nje izbolj\xc5\xa1ave. V coachingu se vse bolj uveljavljajo razli\xc4\x8dni psiholo\xc5\xa1ki pristopi. Ti prina\xc5\xa1ajo svoje na\xc4\x8dine dela in koncepte razmi\xc5\xa1ljanja. Uporabljamo jih za razvoj \xc4\x8dlove\xc5\xa1kih potencialov in ne le za zdravljenje njegovih motenj, izhajajo pa iz pozitivne psihologije._NEWLINE_Definicije coachinga so precej raznolike. Nekateri avtorji poudarjajo pomen namernih u\xc4\x8dinkov, drugi na\xc4\x8din dela. Grant na primer coaching smatra kot sodelovalen, k re\xc5\xa1itvam in rezultatom usmerjen sistemati\xc4\x8den proces, v katerem coach spodbuja klienta k pridobivanju izku\xc5\xa1enj, samostojnemu u\xc4\x8denju in osebnostni rasti ter pripomore k izbolj\xc5\xa1anju delovne u\xc4\x8dinkovitosti. Proces omogo\xc4\x8da obogatitev \xc5\xbeivljenjske izku\xc5\xa1nje, delovnega u\xc4\x8dinka in dobrega po\xc4\x8dutja za posameznike, skupine in organizacije, ki nimajo klini\xc4\x8dno pomembnih te\xc5\xbeav z du\xc5\xa1evnim zdravjem ali neobi\xc4\x8dajno visokega nivoja stresa._NEWLINE_Mc Leod pravi, da je coaching sestavljen iz treh klju\xc4\x8dnih elementov: rabe ti\xc5\xa1ine, rabe vpra\xc5\xa1anj in rabe izzivov. J. Rogers pa coaching opisuje: \xcb\x9dCoach dela s klienti, da bi se pospe\xc5\xa1ila ali pove\xc4\x8dala u\xc4\x8dinkovitost v zasebnem in poslovnem \xc5\xbeivljenju s pomo\xc4\x8djo usmerjenega u\xc4\x8denja.\xcb\x9d Mednarodna zveza coachev (International Coach Federation-ICF) opredeljuje coaching kot interaktiven proces in partnerstvo s klientom, v katerem coach z uporabo posebnih tehnik spro\xc5\xbei miselne in ustvarjalne procese, ki klienta navdihujejo za maksimiranje osebnih in profesionalnih potencialov. Gallway pa coaching opisuje kot umetnost ustvarjanja okoli\xc5\xa1\xc4\x8din-z razgovorom in na\xc4\x8dinom obstoja-ki bo olaj\xc5\xa1ala proces uspe\xc5\xa1nega napredovanja k \xc5\xbeelenim ciljem._NEWLINE_Skupno vsem definicijam je predpostavka o odsotnosti resnih mentalnih problemov klienta. Skupne to\xc4\x8dke so tudi prepri\xc4\x8danje, da klient poseduje vse zmo\xc5\xbenosti\xc2\xa0; da se \xc5\xbeeli vklju\xc4\x8diti v iskanje re\xc5\xa1itev; in da je coaching kot aktivnost usmerjen na izide, ki predpostavljajo samousmerjajo\xc4\x8de u\xc4\x8denje s skupnim postavljanjem ciljev, \xcb\x9dviharjenjem mo\xc5\xbeganov\xcb\x9d in na\xc4\x8drtovanjem aktivnosti.\n_START_SECTION_\nPodro\xc4\x8dja coachinga\n_START_PARAGRAPH_\nCoaching se \xc5\xa1iri na \xc5\xa1tevilna podro\xc4\x8dja: \xc5\xa1port, izobra\xc5\xbeevanje, osebno \xc5\xbeivljenje, zdravje, delovno mesto, itd. Toda \xc4\x8deprav je usmerjen v razna podro\xc4\x8dja in obstajajo razli\xc4\x8dne oblike, bi lahko aktivnost coachinga uvr\xc5\xa1\xc4\x8dali v tri splo\xc5\xa1ne nivoje: coaching spretnosti, coaching delovanja in razvojni coaching. Coaching spretnosti je lahko kratkotrajen in zahteva od coacha osredoto\xc4\x8denost na specifi\xc4\x8dna vedenja. Coaching delovanja se osredoto\xc4\x8da na strankino u\xc4\x8dinkovitost v trenutni situaciji, na procese, s katerimi bi lahko dosegel cilje, premagoval ovire, ter na vrednotenje in opazovanje delovanja. Razvojni coaching se osredoto\xc4\x8da na raziskovanje in izbolj\xc5\xa1evanje kompetenc, potrebnih za delo ali vlogo. Pogosto je povezan s prehodi, prestrukturiranjem in tehnolo\xc5\xa1kimi spremembami v organizaciji._NEWLINE_Razse\xc5\xbenosti coachinga so razli\xc4\x8dne. Coaching uporablja metode in tehnike iz drugih disciplin, kot so sociologija, nevroznanost, karierno svetovanje, ipd. Te metode uporablja z namenom, da ljudem pomaga odkriti in dose\xc4\x8di osebne cilje. Coachi imajo lahko diplomo oziroma so se izobra\xc5\xbeevali na podro\xc4\x8dju psiholo\xc5\xa1kega svetovanja, hipnoze, analize sanj, marketinga, nevrologije in ostalih podobnih disciplin. Ni pa nujno, da so coachi terapevti, svetovalci, \xc5\xa1portni vaditelji ali pa poslovni analitiki.\n_START_SECTION_\n\xc5\xbdivljenjski coaching\n_START_PARAGRAPH_\n\xc5\xbdivljenjski coaching je metoda, ki posamezniku pomaga, da dolo\xc4\x8di in uresni\xc4\x8di svoje osebne cilje. Predstavljen je kot aktivnosti, ki pomagajo posamezniku izpolniti njegov potencial in ga ciljno usmeriti k doseganju bolj\xc5\xa1ih rezultatov v vsakodnevnem \xc5\xbeivljenju. Coach s pomo\xc4\x8djo sposobnosti opazovanja in spretnosti, ki jih ima, pomaga posamezniku na poti do uresni\xc4\x8ditve osebnih ciljev.\n_START_SECTION_\nPoslovni coaching\n_START_PARAGRAPH_\nGre za coaching, ki poteka na delovnem mestu in se osredoto\xc4\x8da na razvoj posla. Sem lahko uvrstimo tudi organizacijski coaching, ki je bolj namenjen ve\xc4\x8djim delovnim organizacijam. Svetovno zdru\xc5\xbeenje poslovnih coachev (WWABC) je definiralo poslovni coaching kot strokovno usmerjeno dejavnost. Izkazal se je kot u\xc4\x8dinkovit pripomo\xc4\x8dek pri specifi\xc4\x8dnih te\xc5\xbeavah podjetja in kulturnih spremembah, pa tudi kot del razli\xc4\x8dnih programov usposabljanja zaposlenih. Ko je coaching vpeljan kot del spremljanja oziroma nadaljevanja programa usposabljanja, se slednje izka\xc5\xbee kot bolj u\xc4\x8dinkovito. Lahko gre za kraj\xc5\xa1i ali dalj\xc5\xa1i proces, katerega intenzivnost se prilagodi glede na potrebe naro\xc4\x8dnika. Varira od dvodnevnih coaching intervencij za dvig motiviranosti \xc4\x8dlanov tima do implementacije coachinga kot orodja za razvoj vodstvenih ve\xc5\xa1\xc4\x8din.\n_START_SECTION_\nIzvr\xc5\xa1ni coaching\n_START_PARAGRAPH_\nGre za pogosto uporabljeno strategijo znotraj poslovnega ali organizacijskega coachinga. Uporablja se kot pomo\xc4\x8d pri razvoju in maksimiranju potencialov vodstva, da bi ti \xc5\xa1e bolj u\xc4\x8dinkovito opravljali svoje delo. Klju\xc4\x8dno pri tem je, da gre za coaching ena na ena, ki omogo\xc4\x8da posamezniku osebnostni razvoj, postavljanje realnih ciljev, razvoj kompetenc in sposobnosti za uspe\xc5\xa1nej\xc5\xa1e delo v podjetju. Obi\xc4\x8dajno ga izvaja zunanji coah, sa lahko deluje objektivno in nepristransko. Coaching te vrste pa sicer lahko predstavlja tveganje za organizacijo, saj lahko klient tekom coachinga ugotovi, da si \xc5\xbeeli nekaj povsem drugega in razmi\xc5\xa1ljati o spremembi zaposlitve. Izvr\xc5\xa1ni coaching je primeren v primerih, ko se obeta velika sprememba v podjetju in vodstvo potrebuje pomo\xc4\x8d pri implementaciji sprememb; ko \xc5\xbeeli delovna organizacija razviti vodstvene ve\xc5\xa1\xc4\x8dine pri vodstvenem kadru; ko timi ne dosegajo zastavljenih ciljev; ko se razvijajo nove vloge ali ustvarjajo nove poslovne ideje.\n_START_SECTION_\n\xc5\xa0portni coaching\n_START_PARAGRAPH_\n\xc5\xa0portni coach mora biti sposoben ne le u\xc4\x8diti specifi\xc4\x8dne ve\xc5\xa1\xc4\x8dine, ampak mora imeti tudi dolo\xc4\x8deno znanje, sploh s podro\xc4\x8dja psihologije motivacije in u\xc4\x8denja. Le tako lahko zagotovi maksimalen u\xc4\x8dinek.\n_START_SECTION_\nFinan\xc4\x8dni coaching\n_START_PARAGRAPH_\nFinan\xc4\x8dni coaching je usmerjen k pomo\xc4\x8di klientom, da dose\xc5\xbeejo svoje finan\xc4\x8dne cilje in finan\xc4\x8dni plan, ki so si ga zastavili.\n_START_SECTION_\nKarierni coaching\n_START_PARAGRAPH_\nKarierni coach mora imeti dolo\xc4\x8dena strokovna znanja in izku\xc5\xa1nje glede usmeritve in procesov, ki omogo\xc4\x8dajo osebi, da nadaljuje izbrano karierno pot.\n_START_SECTION_\nLo\xc4\x8ditveni coaching\n_START_PARAGRAPH_\nLo\xc4\x8ditveni coaching je fleksibilen, k cilju usmerjen proces. Zasnovan je z namenom, da usmerja, podpira in motivira ljudi skozi lo\xc4\x8ditev in jim pomaga sprejeti najbolj\xc5\xa1e mo\xc5\xbene odlo\xc4\x8ditve za njihovo prihodnost, pri tem upo\xc5\xa1tevajo\xc4\x8d njihove interese, potrebe in cilje. Lo\xc4\x8ditveni coachi imajo razli\xc4\x8dne izobrazbe in se jih izbere glede na individualne potrebe posameznika, ki coaching potrebuje. Coachi so lahko na primer finan\xc4\x8dni na\xc4\x8drtovalci, odvetniki, strokovnjaki za mentalno zdravje ter mediatorji, ki imajo s tem izku\xc5\xa1nje.\n_START_SECTION_\nVloga coachinga pri ustvarjanju organizacijske energije\n_START_PARAGRAPH_\nOrganizacijska energija izra\xc5\xbea mobilizacijo kognitivnega, intelektualnega, \xc4\x8dustvenega in vedenjskega potenciala podjetja, njen smer ter intenziteta pa dolo\xc4\x8da \xc5\xa1tiri stanja energije:  produktivna energija, energija udobne inertnosti, korozivna energija in energija ravnodu\xc5\xa1ne inertnosti, ki morajo biti za uspe\xc5\xa1no preobrazbo podjetja v dolo\xc4\x8denem sorazmerju. Ustvarjanje in upravljanje optimalnega stanja organizacijske energije od vodje zahteva ve\xc4\x8d stopenj._NEWLINE_1. stopnja: proaktivno merjenje organizacijske energije: vodja mora najprej razumeti, izmeriti in diagnosticirati energetsko stanje v podjetju oziroma na oddelku. Merjenje OE in izrabe potencialov se priporo\xc4\x8da vsaj enkrat na leto._NEWLINE_2. stopnja: mobilizacija energije: vodja mora mobilizirati energijo okrog temeljnega cilja oziroma prioritete vseh v podjetju. Tu je pomembno predvsem medsebojno zaupanje in spo\xc5\xa1tovanje. _NEWLINE_3. stopnja: odlo\xc4\x8den boj proti koroziji: vodja se na tej to\xc4\x8dki spopade z destruktivnimi in negativnimi silami. _NEWLINE_4. stopnja: upo\xc4\x8dasnjevanje: pri tej stopnji vodja poskrbi, da zaposleni v podjetju ne tonejo v kolektivno izgorevanje in ne delujejo na robu zmogljivosti.\n_START_SECTION_\nModel coaching za upravljanje organizacijske energije in osebne energije vodij\n_START_PARAGRAPH_\nModel je uporaben tako pri timskem kot tudi pri individualnem coachingu. Model je kro\xc5\xbene narave, kar pomeni, da se iz polja 4 vrnemo na polje 1 in tam znova ocenimo razmere._NEWLINE_(PRETEKLOST) 1. Trenutno stanje organizacijske energije in diagnoza osebne energije._NEWLINE_(RAZISKOVANJE) 2. Iskanje ustreznih strategij za uravnote\xc5\xbeenje organizacijske energije. Iskanje virov za upravljanje osebne energije. _NEWLINE_(OBLIKOVANJE) 3. Eksperimentalno preizku\xc5\xa1anje strategij. Trening upravljanja osebne energije (Energetski coaching)_NEWLINE_(PRIHODNOST) 4. Implementacija in evalvacija strategij. Implementacija in evalvacija osebne energije vodij. _NEWLINE_Upravljanje OE pomeni upravljanje \xc4\x8dlove\xc5\xa1kih virov podjetja, upravljanje osebne energije pa pomeni upravljanje osebnih virov.\n_START_SECTION_\nPristopi in modeli coachinga\n_START_PARAGRAPH_\nVan Kessel navaja naslednje pristope: ontolo\xc5\xa1ki pristop, integrativni model, psihodinamski in sistemski pristop, behavioralni pristop, kognitivno-behavioralni okvir, razvojno kognitivno behavioralni, model izkustvenega u\xc4\x8denja, Adleriansko perspektivo. Pristopov je torej mnogo, kar od coacha zahteva, da se spozna na te pristope in jih ustrezno prilagaja glede na \xc5\xbeelje in potrebe stranke..\n_START_SECTION_\nNajbolj poznani in uporabljani modeli coachinga\n_START_PARAGRAPH_\n-model GROW: uporabljen je pri identificiranju te\xc5\xbeave, njenem re\xc5\xa1evanju, pojasnjevanju ciljev, sprejemanju odlo\xc4\x8ditev in podobnem. Sestavljen je iz 4 korakov: cilj, trenutne razmere, mo\xc5\xbenosti in dejanja;_NEWLINE_-model I CAN DO: razli\xc4\x8dica GROW modela, najpogosteje uporabljena pri poslovnem coachingu. Coach s stranko analizira situacijo, dolo\xc4\x8di cilj, alternative za re\xc5\xa1itev, rok re\xc5\xa1itve, naslednji korak;_NEWLINE_-transformacijski model: to je obse\xc5\xbeen komunikacijski proces, kjer je coach kot vodja, ki klienta izziva in podpira, da postaja u\xc4\x8dinkovitej\xc5\xa1i;_NEWLINE_-petstopenjski model FLOW: iz petih korakov: vzpostavitev odnosa, zaznavanje odprtosti, opazovanje in ocenjevanje, aktivna vklju\xc4\x8ditev klienta v proces, pogovor coachinga;_NEWLINE_-model SOS: osredoto\xc4\x8den na klientovo preteklost in prihodnost, sestavljen iz treh korakov: situacija, drugi, jaz;_NEWLINE_-metoda ADAPT: ocena trenutnega stanja, razvoj na\xc4\x8drta, delo s konkretnim na\xc4\x8drtom, nadzor napredka ter \xcb\x9dpovej in vpra\xc5\xa1aj\xcb\x9d;_NEWLINE_-model ACE: orodje za samoopazovanje vedenjskih reakcij; _NEWLINE_-SOLUTION FOCUSED model: osredoto\xc4\x8da se na iskanje re\xc5\xa1itve. Cilji in problemi so dolo\xc4\x8deni prakti\xc4\x8dno._NEWLINE_Sami po sebi so modeli neuporabni, \xc4\x8de jih ne dopolnjujemo z razli\xc4\x8dnimi metodologijami.\n_START_SECTION_\nAkreditacija coacha\n_START_PARAGRAPH_\nVan Kessel opisuje coacha kot strokovnjaka pri uporabi metodologije coachinga in kot tistega, ki dobro razume klientove dileme in kontekst. Poleg tega ima strokovna znanja in ve, kako jih najbolje uporabiti v odnosu, ki ga vzpostavlja v coaching procesu._NEWLINE_V zadnjih letih je nastalo nekaj strokovnih zvez, ki vzpostavljajo strokovne standarde za svoje \xc4\x8dlane, kar daje nekak\xc5\xa1no zagotovilo kvalitetnega coachinga. Te so naslednje: International Coach Federation (ICF), International Institute for Coaching (IIC), Association for Coaching (ASC) in Worldwide Association for Business Coaching (WABC).'